sukhrobnurali/uzbek-legal-corpus huggingface dataset:
Rahbarlari xodimlarni Toshkent shahri va Toshkent viloyatida doimiy propiska qilish toʻgʻrisida iltimosnoma kiritishi mumkin boʻlgan davlat hokimiyati organlari, davlat va xoʻjalik boshqaruvi organlari, respublika ahamiyatiga molik boshqa davlat tashkilotlari roʻyxatiga qoʻshimcha kiritish haqida
(resolution, 2018-07-18)

Oʻzbekiston Respublikasi Prezidentining “Maktabgacha taʼlim tizimi boshqaruvini tubdan takomillashtirish chora-tadbirlari toʻgʻrisida” 2017-yil 30-sentabrdagi PF-5198-son Farmoni hamda Oʻzbekiston Respublikasi Prezidentining “Oʻzbekiston Respublikasi Maktabgacha taʼlim vazirligi faoliyatini tashkil etish toʻgʻrisida” 2017-yil 30-sentabrdagi PQ-3305-son qaroriga muvofiq Vazirlar Mahkamasi qaror qiladi: 1. Vazirlar Mahkamasining 2016-yil 7-oktabrdagi 336-son qarori (Oʻzbekiston Respublikasi QT, 2016-y., 10-son, 89-modda) bilan tasdiqlangan Rahbarlari xodimlarni Toshkent shahri va Toshkent viloyatida doimiy propiska qilish toʻgʻrisida iltimosnoma kiritishi mumkin boʻlgan davlat hokimiyati organlari, davlat va xoʻjalik boshqaruvi organlari, respublika ahamiyatiga molik boshqa davlat tashkilotlari roʻyxatiga quyidagi mazmundagi 191-band qoʻshilsin: “191. Oʻzbekiston Respublikasi Maktabgacha taʼlim vazirligi”. 2. Oʻzbekiston Respublikasi Ichki ishlar vazirligi manfaatdor vazirlik va idoralar bilan birgalikda bir oy muddatda oʻzlari qabul qilgan normativ-huquqiy hujjatlarni ushbu qarorga muvofiqlashtirsin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.A. Abduxakimov, Oʻzbekiston Respublikasi ichki ishlar vaziri P.R. Bobojonov hamda Oʻzbekiston Respublikasi maktabgacha taʼlim vaziri A.V. Shin zimmasiga yuklansin.
2018/2019 oʻquv yilida Oʻzbekiston Respublikasi Bank-moliya akademiyasi magistraturasiga qabul toʻgʻrisida
(resolution, 2021-02-22)

Oʻzbekiston Respublikasining moliya, bank va soliq tizimlari hamda iqtisodiyotning real sektori ayrim tarmoqlari va korxonalarida investitsiya faoliyati uchun yuqori malakali magistrlar tayyorlash maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Bank-moliya akademiyasi magistraturasi boʻyicha 2018/2019 oʻquv yiliga qabul kvotalari 1-ilovaga muvofiq; “Investitsiyalarni boshqarish (real sektor uchun)” mutaxassisligi boʻyicha qabul kvotalarining iqtisodiyot real sektorining ayrim tarmoqlari va korxonalari boʻyicha taqsimlanishi 2-ilovaga muvofiq tasdiqlansin. 2. Oʻzbekiston Respublikasi Oliy va oʻrta maxsus taʼlim vazirligi Oʻzbekiston Respublikasi Bank-moliya akademiyasi magistraturasida boshqaruv kadrlari tayyorlanishini eʼtiborga olgan holda mazkur qarorning 1-ilovasida keltirilgan magistratura bosqichida boshqaruv kadrlari tayyorlash mutaxassisliklari nomlarini bir oy muddatda Oliy taʼlim yoʻnalishlari va mutaxassisliklari klassifikatoriga kiritsin. 3. Oʻzbekiston Respublikasi Bank-moliya akademiyasi magistraturasi qabul komissiyasiga Akademiyaga kirish jarayonida magistratura mutaxassisliklari boʻyicha abituriyentlar toʻplagan ballarning reyting baholanishini hisobga olgan holda Akademiyaning qabul koʻrsatkichlariga belgilangan umumiy kvotalar doirasida oʻzgartirishlar kiritish huquqi berilsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — moliya vaziri J.A. Qoʻchqorov zimmasiga yuklansin. T/r Mutaxassisliklar nomi Jami Shu jumladan: davlat granti toʻlov-kontrakt 1. Iqtisodiyotni monetar tartibga solish 10 7 3 2. Tijorat banklarini boshqarish 45 11 34 3. Bank hisobi, auditi va nazorati 15 5 10 4. Investitsiyalarni boshqarish (bank sektori) 30 6 24 5. Investitsiyalarni boshqarish (real sektor) 15 4 11 6. Davlat moliyasini boshqarish 35 15 20 7. Davlat moliyaviy nazorati va auditi 10 3 7 8. Sugʻurta kompaniyalarini boshqarish 10 - 10 9. Pensiya fondlarini boshqarish 15 10 5 10. Korporativ moliyani boshqarish 15 4 11 Jami 200 65 135 T/r Vazirlik, idora va korxonalarning nomlari Jami Shu jumladan: davlat granti toʻlov-kontrakt 1. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi 1 1 - 2. Oʻzbekiston Respublikasi Xususiylashtirilgan korxonalarga koʻmaklashish va raqobatni rivojlantirish davlat qoʻmitasi 3 2 1 3. Oʻzbekiston Respublikasi Investitsiyalar boʻyicha davlat qoʻmitasi 1 1 - 4. “Oʻzbekneftegaz” AJ 3 - 3 5. “Oʻzbekiston temir yoʻllari” AJ 1 - 1 6. “Navoiy KMK” DK 2 - 2 7. “Olmaliq KMK” AJ 1 - 1 8. “Oʻzagrotexsanoatxolding” AJ 1 - 1 9. “Qishloq qurilish bank” ATB 2 - 2 Jami 15 4 11
Xorijiy investitsiyalar ishtirokidagi korxonalar tomonidan oʻz ishlab chiqarish ehtiyojlari uchun olib kelinayotgan mol-mulkni aniqlash tartibi toʻgʻrisidagi nizomga oʻzgartirish va qoʻshimchalar kiritish toʻgʻrisida
(resolution, 2023-03-08)

Oʻzbekiston Respublikasi Prezidentining “Tashqi savdo faoliyatini yanada erkinlashtirish va tadbirkorlik subyektlarini qoʻllab-quvvatlash chora- tadbirlari toʻgʻrisida” 2017-yil 3-noyabrdagi PQ-3351-son qarorini ijro etish va tashqi iqtisodiy faoliyat sohasida tadbirkorlik subyektlariga davlat xizmatlari koʻrsatish tartibini yanada takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Vazirlar Mahkamasining 2011-yil 16-maydagi 136-son qarori (Oʻzbekiston Respublikasi QT, 2011-y., 5-son, 35-modda) bilan tasdiqlangan Xorijiy investitsiyalar ishtirokidagi korxonalar tomonidan oʻz ishlab chiqarish ehtiyojlari uchun olib kelinayotgan mol-mulkni aniqlash tartibi toʻgʻrisidagi nizomga ilovaga muvofiq oʻzgartirish va qoʻshimchalar kiritilsin. 2. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari N.S. Otajonov zimmasiga yuklansin. 1. 3-bandda: a) toʻrtinchi xatboshiga “hujjat” soʻzidan keyin “shu jumladan, elektron shaklda” soʻzlari qoʻshilsin; b) toʻqqizinchi xatboshidagi “Oʻzbekekspertiza” OAJ” soʻzlari “Oʻzbekekspertiza” AJ” soʻzlari bilan almashtirilsin. 2. 6-bandda “yozma” soʻzidan keyin “yoki elektron shaklda” soʻzlari qoʻshilsin. 3. 7-bandning oltinchi xatboshidaga “vakolatli organlarda belgilangan tartibda hisobga qoʻyilgan” soʻzlari chiqarib tashlansin. 4. 10-banddagi “5” va “10” raqamlari tegishli ravishda “4” va “6” raqamlari bilan almashtirilsin. 5. 14-bandning beshinchi xatboshidagi “4-bandi” soʻzlari “4 va 17-bandlari” soʻzlari bilan almashtirilsin. 6. 16-band quyidagi tahrirda bayon qilinsin: “16. Ekspertiza dalolatnomasi asosida vakolatli organ tomonidan “Yagona darcha” birxillashtirilgan bojxona axborot tizimiga (keyingi oʻrinlarda elektron portal deb ataladi) kiritiladi va ushbu Nizomga 4-ilovaga muvofiq shakl boʻyicha sertifikat rasmiylashtiriladi. Ariza beruvchi tomonidan qogʻoz shaklidagi sertifikat talab qilingan taqdirda vakolatli organ ushbu Nizomga 4-ilovaga muvofiq shakl boʻyicha bir nusxada sertifikat beradi”. 7. 18-banddagi ikkinchi va uchinchi jumlalar chiqarib tashlansin. 9. 2 — 5-ilovalarning nomlanishidagi “OCNIQ AKSIYADORLIK JAMIYATI” va “OTKRITOYE AKSIONERNOYE OBSHESTVO” soʻzlari tegishli ravishda “AKSIYADORLIK JAMIYATI” va “AKSIONERNOYE OBSHESTVO” soʻzlari bilan almashtirilsin.
“Oʻzbekiston Respublikasi oʻrta maxsus, kasb-hunar taʼlimi muassasalarida saralash test sinovlarini oʻtkazish boʻyicha yoʻriqnomani tasdiqlash haqida”gi qaror, shuningdek unga oʻzgartirish va qoʻshimchalarni oʻz kuchini yoʻqotgan deb topish toʻgʻrisida
(resolution, 2018-07-17)

Oʻzbekiston Respublikasi Vazirlar Mahkamasining 2018-yil 23-martdagi 212-son “Akademik litseylarga umumiy oʻrta taʼlim maktablari oʻquvchilarini tanlab olish, oʻqishga qabul qilish, ularning oʻqishini koʻchirish va oʻqishdan chetlatish tartibi toʻgʻrisidagi nizomni tasdiqlash haqida”gi qaroriga muvofiq Oʻzbekiston Respublikasi Vazirlar Mahkamasi huzuridagi Davlat test markazi hamda Oliy va oʻrta maxsus taʼlim vazirligining Kasb-hunar taʼlimi markazi qaror qiladi: 1. Ayrim idoraviy normativ-huquqiy hujjatlar ilovaga muvofiq oʻz kuchini yoʻqotgan deb topilsin. 2. Mazkur qaror Oʻzbekiston Respublikasi Sogʻliqni saqlash vazirligi, Madaniyat vazirligi, Jismoniy tarbiya va sport vazirligi, Davlat soliq qoʻmitasi, Oʻzbekiston Badiiy akademiyasi va “Oʻzbekiston temir yoʻllari” AJ bilan kelishilgan. 3. Mazkur qaror rasmiy eʼlon qilingan kundan eʼtiboran kuchga kiradi. 1. Oʻzbekiston Respublikasi Vazirlar Mahkamasi huzuridagi Davlat test markazi va Oʻzbekiston Respublikasi Oliy va oʻrta maxsus taʼlim vazirligining Oʻrta maxsus, kasb-hunar taʼlimi markazining 2013-yil 16-iyuldagi 19/qq, 36/qq-son “Oʻzbekiston Respublikasi oʻrta maxsus, kasb-hunar taʼlimi muassasalarida saralash test sinovlarini oʻtkazish boʻyicha yoʻriqnomani tasdiqlash haqida”gi qarori (roʻyxat raqami 2480, 2013-yil 19-iyul) (Oʻzbekiston Respublikasi qonun hujjatlari toʻplami, 2013-yil., 29-son, 381-modda). 2. Oʻzbekiston Respublikasi Vazirlar Mahkamasi huzuridagi Davlat test markazi va Oʻzbekiston Respublikasi Oliy va oʻrta maxsus taʼlim vazirligining Oʻrta maxsus, kasb-hunar taʼlimi markazining 2014-yil 14-maydagi 9/qq, 35/qq-son “Oʻzbekiston Respublikasi oʻrta maxsus, kasb-hunar taʼlimi muassasalarida saralash test sinovlarini oʻtkazish boʻyicha yoʻriqnomaga oʻzgartirish va qoʻshimchalar kiritish haqida”gi qarori (roʻyxat raqami 2480-1, 2014-yil 19-may) (Oʻzbekiston Respublikasi qonun hujjatlari toʻplami, 2014-yil., 21-son, 247-modda). 3. Oʻzbekiston Respublikasi Vazirlar Mahkamasi huzuridagi Davlat test markazi va Oʻzbekiston Respublikasi Oliy va oʻrta maxsus taʼlim vazirligining Oʻrta maxsus, kasb-hunar taʼlimi markazining 2016-yil 27-yanvardagi 05/qq, 03/qq-son “Oʻzbekiston Respublikasi oʻrta maxsus, kasb-hunar taʼlimi muassasalarida saralash test sinovlarini oʻtkazish boʻyicha yoʻriqnomaga oʻzgartirish kiritish toʻgʻrisida”gi qarori (roʻyxat raqami 2480-2, 2016-yil 3-fevral) (Oʻzbekiston Respublikasi qonun hujjatlari toʻplami, 2016-yil., 5-son, 44-modda).
“Oʻzagroservis” aksiyadorlik jamiyati korxonalari tomonidan koʻrsatilgan mexanizatsiya xizmatlari haqini toʻlash toʻgʻrisidagi nizomni tasdiqlash haqida”gi buyruqni oʻz kuchini yoʻqotgan deb hisoblash haqida
(order, 2018-07-17)

Oʻzbekiston Respublikasi Vazirlar Mahkamasining 2018-yil 10-maydagi 350-son “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “Paxta xomashyosi va boshoqli don yetishtirishni moliyalashtirish tizimini tubdan takomillashtirish chora-tadbirlari toʻgʻrisida” 2018-yil 28-fevraldagi PQ-3574-son qarori)”gi va 2018-yil 28-fevraldagi 149-son “Qishloq xoʻjaligida bozor mexanizmlarini keng joriy etish chora-tadbirlari toʻgʻrisida”gi qarorlariga muvofiq buyuraman: 1. Oʻzbekiston Respublikasi qishloq va suv xoʻjaligi vazirining 2017-yil 5-iyuldagi 37-son “Oʻzagroservis” aksiyadorlik jamiyati korxonalari tomonidan koʻrsatilgan mexanizatsiya xizmatlari haqini toʻlash toʻgʻrisidagi nizomni tasdiqlash haqida”gi buyrugʻi (roʻyxat raqami 2903, 2017-yil 27-iyul) (Oʻzbekiston Respublikasi qonun hujjatlari toʻplami, 2017-y., 30-son, 752-modda) oʻz kuchini yoʻqotgan deb hisoblansin. 2. Mazkur buyruq Oʻzbekiston Respublikasi Moliya vazirligi huzuridagi Qishloq xoʻjaligini davlat tomonidan qoʻllab-quvvatlash jamgʻarmasi, “Oʻzpaxtasanoat” aksiyadorlik jamiyati, “Oʻzdonmahsulot” aksiyadorlik kompaniyasi, “Oʻzagrotexsanoatxolding” aksiyadorlik jamiyati, “Agrobank” aksiyadorlik tijorat banki va “Oʻzagroservis” aksiyadorlik jamiyati bilan kelishilgan. 3. Mazkur buyruq rasmiy eʼlon qilingan kundan eʼtiboran kuchga kiradi.
Tijorat banklari tomonidan bank kafolatlarini berish tartibi toʻgʻrisidagi nizomga oʻzgartirishlar kiritish haqida
(resolution, 2022-09-14)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi va “Banklar va bank faoliyati toʻgʻrisida”gi qonunlariga muvofiq Oʻzbekiston Respublikasi Markaziy banki Boshqaruvi qaror qiladi: 1. Oʻzbekiston Respublikasi Markaziy banki Boshqaruvining 2012-yil 24-martdagi 10/1-son qarori (roʻyxat raqami 2364, 2012-yil 15-may) (Oʻzbekiston Respublikasi qonun hujjatlari toʻplami, 2012-y., 20-son, 223-modda) bilan tasdiqlangan Tijorat banklari tomonidan bank kafolatlarini berish tartibi toʻgʻrisidagi nizomga ilovaga muvofiq oʻzgartirishlar kiritilsin. 2. Mazkur qaror rasmiy eʼlon qilingan kundan eʼtiboran kuchga kiradi. 1. 5-bandning toʻrtinchi xatboshisidan “oxirgi uch” degan soʻzlar chiqarib tashlansin. 2. III bob oʻz kuchini yoʻqotgan deb topilsin. 3. 25-bandning ikkinchi xatboshisi quyidagi tahrirda bayon etilsin: “Kafolat summasi “90993 — Kafolat va kafilliklar” hisobvaragʻiga kirim qilinadi va kafolat summasi ushbu hisobvaraqda toʻliq qoplab berilgunga qadar saqlanadi. Bunda xorijiy va xalqaro tashkilotlarning kredit liniyalari va qarzlarini jalb qilish bilan bogʻliq bank kafolatlari summasi mijozlar tomonidan grafikka asosan yoki muddatidan oldin qaytarilganda “90993 — Kafolat va kafilliklar” hisobvaragʻining qoldigʻi mos ravishda kamaytirib boriladi.”.
Ilmiy darajalar beruvchi ilmiy kengash toʻgʻrisidagi nizomga oʻzgartirish va qoʻshimchalar kiritish haqida
(resolution, 2018-07-16)

Oʻzbekiston Respublikasi Prezidentining 2018-yil 3-apreldagi PF-5395-son “Amalga oshirilayotgan islohotlarni huquqiy taʼminlash faoliyatini tubdan takomillashtirish chora-tadbirlari toʻgʻrisida”gi Farmoniga muvofiq Oʻzbekiston Respublikasi Vazirlar Mahkamasi huzuridagi Oliy attestatsiya komissiyasi Rayosati qaror qiladi: 1. Oʻzbekiston Respublikasi Vazirlar Mahkamasi huzuridagi Oliy attestatsiya komissiyasi Rayosatining 2017-yil 31-maydagi 239/3-son qarori (roʻyxat raqami 2893, 2017-yil 23-iyun) (Oʻzbekiston Respublikasi qonun hujjatlari toʻplami, 2017-y., 25-son, 568-modda) bilan tasdiqlangan Ilmiy darajalar beruvchi ilmiy kengash toʻgʻrisidagi nizomga ilovaga muvofiq oʻzgartirish va qoʻshimchalar kiritilsin. 2. Mazkur qaror rasmiy eʼlon qilingan kundan eʼtiboran kuchga kiradi. 1. 6-bandning beshinchi xatboshisi “Yuridik fanlar” degan soʻzlardan keyin “va islomshunoslik fanlari” degan soʻzlar bilan toʻldirilsin. 2. 7-bandning uchinchi xatboshisi “yuridik fanlar” degan soʻzlardan keyin “va islomshunoslik fanlari” degan soʻzlar bilan toʻldirilsin. 3. 5-ilovaning 10-bandi oʻz kuchini yoʻqotgan deb hisoblansin. 4. Mazkur oʻzgartirish va qoʻshimchalar Oʻzbekiston Respublikasi Oliy va oʻrta maxsus taʼlim vazirligi, Innovatsion rivojlanish vazirligi, Xalq taʼlimi vazirligi, Sogʻliqni saqlash vazirligi, Madaniyat vazirligi, Tashqi ishlar vazirligi, Qishloq xoʻjaligi vazirligi, Fanlar akademiyasi hamda Jismoniy tarbiya va sport vazirligi bilan kelishilgan.
Notarial harakatlar va FHDY organlari xizmatlari uchun toʻlovlarni amalga oshirishda interaktiv xizmatlarni joriy etishni kengaytirish chora-tadbirlari toʻgʻrisida
(resolution, 2022-04-05)

Davlat bojlari, gerb yigʻimi hamda notariuslar va FHDY organlari tomonidan koʻrsatiladigan pullik xizmatlar uchun toʻlovlarni amalga oshirishda aholiga qoʻshimcha qulayliklar yaratish, Oʻzbekiston Respublikasi Davlat budjeti va adliya organlarining budjetdan tashqari jamgʻarmalariga mablagʻlarning toʻliq va oʻz vaqtida tushishini taʼminlash hamda tijorat banklari maxsus kassalari faoliyati samaradorligini oshirish maqsadida Vazirlar Mahkamasi qaror qiladi: 1. Oʻzbekiston Respublikasi Adliya vazirligi, Moliya vazirligi va Markaziy bankining: notarial xizmatlar va FHDY organlari xizmatlari uchun toʻlovlarni amalga oshirishda interaktiv axborot-kommunikatsiya vositalaridan, jumladan, bankomat, terminal, infokioska va mobil ilovalarni joriy qilish hamda ulardan keng foydalanish; notariuslar va FHDY organlari undiradigan hamda tijorat banklarining notarial idoralar va FHDY organlari binolari va xonalarida ochilgan maxsus kassalari oʻrnatilgan bankomat, terminal va infokioskalari orqali tushayotgan davlat boji toʻlovlari qonunchilikka muvofiq taqsimlangunga qadar ular summasining bir foizi miqdorida tijorat banklari mukofot olish toʻgʻrisidagi takliflariga rozilik berilsin. 2. Notarial idoralar va FHDY organlar binosida maxsus kassalar va toʻlov punktlari ochilganligi uchun tijorat banklari va toʻlov punktlari agentlik tarmoqlari ijara toʻlovi, kommunal va ekspluatatsion xizmatlar toʻlovlaridan ozod qilinsin, kommunal va ekspluatatsion xizmatlar xarajatlari keyinchalik adliya organlari va mahalliy davlat xokimiyati organlari mablagʻlari hisobiga qoplansin. 3. Tijorat banklariga: notarial idoralar va FHDY organlari binolari va xonalarida ochilgan maxsus kassalar ish rejimini tegishli ravishda notarial idoralar va FHDY organlari ish rejimi bilan muvofiqlashtirish, shuningdek, ularni bank plastik kartalaridan toʻlovlarni qabul qilish boʻyicha hisob-kitob terminallari bilan jihozlash; notarial idoralar va FHDY organlari binolari va xonalarida ochilgan maxsus kassalarning yuqori tezlikdagi jahon Internet tarmogʻiga ulanishini taʼminlash tavsiya etilsin. 4. Mazkur qarorning bajarilishini nazorat qilish Oʻzbekiston Respublikasi Adliya vaziri R.K. Davletov zimmasiga yuklansin.
Oʻz kuchini yoʻqotayotgan umummajburiy idoraviy hujjatlarning oʻrniga yangi normativ-huquqiy va boshqa hujjatlarni tayyorlash boʻyicha chora-tadbirlar rejasini tasdiqlash toʻgʻrisida
(resolution, 2021-06-04)

Oʻzbekiston Respublikasi Prezidentining 2018-yil 13-apreldagi PQ-3666-son “Oʻzbekiston Respublikasi Adliya vazirligi faoliyatini yanada takomillashtirishga doir tashkiliy chora-tadbirlar toʻgʻrisida”gi qarori ijrosini taʼminlash, zamonaviy talablarga javob beradigan yangi normativ-huquqiy va boshqa hujjatlarni qabul qilish hamda umummajburiy idoraviy hujjatlar oʻz kuchini yoʻqotayotganligi sababli qonunchilikda huquqiy boʻshliq kelib chiqishini oldini olish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2018-yil 13-apreldagi PQ-3666-son “Oʻzbekiston Respublikasi Adliya vazirligi faoliyatini yanada takomillashtirishga doir tashkiliy chora-tadbirlar toʻgʻrisida”gi qaroriga muvofiq 2019-yil 1-yanvardan Oʻzbekiston Respublikasi hududida 1993-yil 17-iyungacha qabul qilingan va Oʻzbekiston Respublikasi Adliya vazirligida roʻyxatdan oʻtmagan umummajburiy idoraviy hujjatlar, shu jumladan sobiq SSSRning idoraviy hujjatlari oʻz kuchini yoʻqotayotganligi maʼlumot uchun qabul qilinsin. 2. Oʻz kuchini yoʻqotayotgan umummajburiy idoraviy hujjatlarning oʻrniga yangi normativ-huquqiy va boshqa hujjatlarni tayyorlash boʻyicha chora-tadbirlar rejasi (keyingi oʻrinlarda Reja deb yuritiladi) ilovaga* muvofiq tasdiqlansin. 3. Vazirlik va idoralarning rahbarlariga Rejada koʻrsatilgan normativ-huquqiy va boshqa hujjatlarni oʻz vaqtida va sifatli tayyorlanishi, ekspertiza qilinishi va kelishishi uchun shaxsiy javobgarlik yuklansin. 4. Rejada koʻrsatilgan masʼul ijrochilar har oyning 25-kunidan kechiktirmasdan Oʻzbekiston Respublikasi Adliya vazirligiga Rejaning ijro holati toʻgʻrisida axborot kiritib borsin. Oʻzbekiston Respublikasi Adliya vazirligi hisobot oyidan keyingi oyning 5-kunidan kechiktirmasdan Oʻzbekiston Respublikasi Vazirlar Mahkamasiga Rejaning ijro holati yuzasidan umumlashtirilgan axborot kiritib borsin. 5. Mazkur qarorning ijrosini nazorat qilish Oʻzbekiston Respublikasi Bosh vazirining oʻrinbosarlari va Oʻzbekiston Respublikasi adliya vaziri R.Q. Davletovga yuklansin.
Elektr energiyasini elektr tarmoqlari boʻylab uzatish va taqsimlashda texnologik yoʻqotishlarning normativlarini hisoblash tartibi toʻgʻrisidagi yoʻriqnomaning 17-bandiga oʻzgartirish kiritish haqida
(order, 2025-10-28)

Oʻzbekiston Respublikasi Vazirlar Mahkamasining 2018-yil 12-yanvardagi 22-son “Elektr energiyasi va tabiiy gazdan foydalanish tartibini takomillashtirishga doir qoʻshimcha chora-tadbirlar toʻgʻrisida”gi qaroriga muvofiq buyuraman: 1. Elektr energetikada nazorat boʻyicha davlat inspeksiyasi boshligʻining 2017-yil 6-martdagi 2-son buyrugʻi (roʻyxat raqami 2871, 2017-yil 31-mart) (Oʻzbekiston Respublikasi qonun hujjatlari toʻplami, 2017-y., 13-son, 211-modda) bilan tasdiqlangan Elektr energiyasini elektr tarmoqlari boʻylab uzatish va taqsimlashda texnologik yoʻqotishlarning normativlarini hisoblash tartibi toʻgʻrisidagi yoʻriqnomaning 17-bandidagi “2009-yil 22-avgustdagi 245-son qarori bilan tasdiqlangan Elektr energiyasidan foydalanish qoidalarining 69-bandiga” degan soʻzlar “2018-yil 12-yanvardagi 22-son qarori bilan tasdiqlangan Elektr energiyasidan foydalanish qoidalarining 75-bandiga”degan soʻzlar bilan almashtirilsin. 2. Mazkur buyruq Oʻzbekiston Respublikasi Moliya vazirligi, Iqtisodiyot vazirligi, Oʻzbekiston standartlashtirish, metrologiya va sertifikatlashtirish agentligi, “Oʻzbekenergo” aksiyadorlik jamiyati va “Olmaliq kon-metallurgiya kombinati” aksiyadorlik jamiyati bilan kelishilgan. 3. Mazkur buyruq rasmiy eʼlon qilingan kundan eʼtiboran kuchga kiradi.
Ilmiy unvonlar berish tartibi toʻgʻrisidagi nizomga qoʻshimchalar kiritish toʻgʻrisida
(resolution, 2018-07-14)

Oʻzbekiston Respublikasi Prezidentining 2017-yil 16-avgustdagi PQ-3219-son “Oʻzbekiston Badiiy akademiyasi faoliyatini rivojlantirish va yanada takomillashtirishga doir qoʻshimcha chora-tadbirlar toʻgʻrisida”gi qaroriga asosan Oʻzbekiston Respublikasi Vazirlar Mahkamasi huzuridagi Oliy attestatsiya komissiyasi Rayosati qaror qiladi: 1. Oʻzbekiston Respublikasi Vazirlar Mahkamasi huzuridagi Oliy attestatsiya komissiyasi Rayosatining 2016-yil 28-apreldagi 224/8-son qarori (roʻyxat raqami 2793, 2016-yil 3-iyun) (Oʻzbekiston Respublikasi qonun hujjatlari toʻplami, 2016-y., 22-son, 260-modda) bilan tasdiqlangan Ilmiy unvonlar berish tartibi toʻgʻrisidagi nizomga ilovaga muvofiq qoʻshimchalar kiritilsin. 2. Mazkur qaror rasmiy eʼlon qilingan kundan eʼtiboran kuchga kiradi. 1. 10-band quyidagi mazmundagi toʻrtinchi xatboshi bilan toʻldirilsin: “OTMda tasviriy va amaliy sanʼat hamda dizayn yoʻnalishlari boʻyicha muvaffaqiyatli faoliyat koʻrsatayotgan mutaxassislarning ijodiy ishlari ilmiy unvon olish uchun talab etiladigan ilmiy maqolalarga hamda ijodiy ishlari katalogi oʻquv qoʻllanmaga tenglashtiriladi.”. 2. Quyidagi mazmundagi 151-band bilan toʻldirilsin: “151. Professor ilmiy unvoni istisno tariqasida, OTMda tasviriy va amaliy sanʼat hamda dizayn yoʻnalishlari boʻyicha muvaffaqiyatli faoliyat koʻrsatayotgan, quyidagi talablarni bajargan mutaxassislarga ham berilishi mumkin: a) kamida ikki oʻquv yili davomida OTMda pedagogik faoliyat koʻrsatayotgan; b) ijodiy ishlari boʻlgan; v) xalqaro va respublika miqyosidagi nufuzli koʻrgazmalarda munosib ishtirok etgan; g) respublika va xalqaro tanlovlarda nufuzli oʻrinlarni egallagan shogirdlarni tayyorlagan; d) milliy tasviriy va amaliy sanʼat, dizayn sohalarini oʻzining yirik asarlari bilan boyitgan; e) Oʻzbekiston Badiiy akademiyasi akademigi, Oʻzbekiston xalq rassomi, Xalq ustasi, Oʻzbekistonda xizmat koʻrsatgan sanʼat arbobi unvonlariga ega boʻlgan.”. 3. Mazkur qoʻshimchalar Oʻzbekiston Respublikasi Oliy va oʻrta maxsus taʼlim vazirligi, Innovatsion rivojlanish vazirligi, Xalq taʼlimi vazirligi, Sogʻliqni saqlash vazirligi, Madaniyat vazirligi, Tashqi ishlar vazirligi, Qishloq xoʻjaligi vazirligi, Fanlar akademiyasi hamda Jismoniy tarbiya va sport vazirligi bilan kelishilgan.
Oʻzbekiston Respublikasida vasiylik va homiylik toʻgʻrisidagi Nizomga qoʻshimchalar kiritish haqida
(resolution, 2018-07-12)

Oʻzbekiston Respublikasi Prezidentining “Psixiatriya yordami koʻrsatish tizimini tubdan takomillashtirish chora-tadbirlari toʻgʻrisida” 2018-yil 16-martdagi PQ-3606-son qarorini bajarish maqsadida Vazirlar Mahkamasi qaror qiladi: 1. Vazirlar Mahkamasining 2014-yil 22-sentabrdagi 269-son qarori (Oʻzbekiston Respublikasi QHT, 2014-y., 39-son, 490-modda) bilan tasdiqlangan Oʻzbekiston Respublikasida vasiylik va homiylik toʻgʻrisidagi nizomga ilovaga muvofiq qoʻshimchalar kiritilsin. 2. Vazirliklar va idoralar oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.A. Abduxakimov va Oʻzbekiston Respublikasi Sogʻliqni saqlash vaziri A.K. Shadmanov zimmasiga yuklansin. 1. 42, 43-bandlardagi, 44-bandning sakkizinchi xatboshidagi, 46-bandning birinchi xatboshidagi va 48-banddagi “psixonevrologiya” soʻzidan keyin “, narkologiya” soʻzi qoʻshilsin. 2. 47-bandda: a) birinchi xatboshidagi “psixonevrologiya” soʻzidan keyin “, narkologiya” soʻzi qoʻshilsin; b) uchinchi xatboshidagi “shifokor-psixiatr” soʻzlaridan keyin “(shifokor-narkolog)” soʻzlari qoʻshilsin.